Аўтамабільная прамысловасьць у Беларусі

**Аўтамабільная прамысловасьць у Беларусі** — галіна эканомікі Беларусі.

Ахоплівае прадпрыемствы, якія ўдзельнічаюць у праектаваньні, распрацоўцы, вытворчасьці, маркетынгу і продажах легкавікоў, лёгкіх камэрцыйных аўтамабіляў, цяжкавікоў і аўтобусаў, прычэпаў, матацыклаў, мапэдаў, спэцыяльнай і вайсковай аўтамабільнай тэхнікі, запчастак і камплектуючых для аўтамабіляў, матацыклаў і мапэдаў.

## Гісторыя

9 ліпеня 1935 году запусьцілі «Магілёўскі дзяржаўны аўтарамонтны завод № 7» (Беларуская ССР), які стаў першым беларускім прадпрыемствам у галіне аўтамабілебудаваньня. 16 ліпеня 1944 году пачаў працу «Менскі аўтазборачны завод». 28 верасьня 1948 году адчынілі «Жодзінскі завод тарфянога машынабудаваньня». У 1951 годзе «Менскі аўтамабільны завод» сабраў 25 тыс. самаходаў. У красавіку 1951 году менскі завод «Ударнік» перавялі на вытворчасьць дарожных і земляройных машынаў. У 1951 годзе «Менскі роварны завод» пераўтварылі ў «Менскі матацыклетна-вэлясыпэдны завод», на якім да 2010 году выпусьцілі 6,5 млн матацыклаў. 23 ліпеня 1954 году заснавалі «Менскі завод колавых цягачоў».

1 ліпеня 1973 году стварылі «Менскі рамонтны трамвайна-тралейбусны завод». 11 траўня 1984 году ў Лідзе заснавалі завод «Нёман», які з красавіка 1994 году пачаў выпускаць аўтобусы. За 1990 год «Магілёўскі аўтамабільны завод» паставіў у больш як 30 краінаў звыш 2500 скрэпэраў, што было найбольшым паказьнікам у сьвеце. У савецкія часы Беларуская ССР была трэцяй рэспублікай з гадавым паказчыкам вытворчасьці каля 40 000 аўтамабіляў. З тых часоў Беларусь пачала спэцыялізавацца на выпуску цяжкавікоў і цягачоў ўласнай распрацоўкі, а таксама аўтобусаў, тралейбусаў і трамваяў, распрацаваных у постсавецкі час.

У 1993 годзе «Беларускі аўтамабільны завод» выпусьціў звыш 14 000 кар’ерных самазвалаў для горнаруднай і будаўнічай прамысловасьці, што зрабіла яго найбольшым іх вытворцам у сьвеце (звыш 30 %). 23 сьнежня 2011 году ў Барысаўскім раёне заснавалі завод легкавікоў «Белджы». У 2014 годзе «МЗКЦ» выпускаў цягачы для перавозу грузаў вагой да 250 тонаў. У 2021 годзе на «Белджы» выпусьцілі 29 400 самаходаў «Джылі». У 2010-я гады аўтазаводы ў Беларусі ўключалі «Менскі аўтамабільны завод», «Беларускі аўтамабільны завод» (Жодзін), «Менскі завод колавых цягачоў», «Магілёўскі аўтамабільны завод», «Нёман» (Ліда), «Юнісон» (Менскі раён) і «Белджы» (Барысаўскі раён).

За 2022 год продажы новых аўтамабіляў у Беларусі скараціліся з 46 837 ў 2021 годзе на 63 % да 17 234. Сярод іх было 86 % (14 843) легкавікоў, а рэшту склалі лёгкія камэрцыйныя самаходы. Пры гэтым найбольш прадалі самаходаў «Джылі» — 25 % (4355), якія вырабляў завод «Белджы» ў Барысаўскім раёне. За 2022 год «Белкамунмаш» вырабіў 158 тралейбусаў. У 2024 годзе продажы «Белджы» ў Беларусі вырасьлі да 25 239 самаходаў, якія склалі 47 % ад агульнага ліку аўтапродажаў у Беларусі. Пры гэтым на выпушчаныя «Белджы» і «Джылі» прыпала каля 90 % продажаў кітайскіх марак.

## Вытворцы

**Дзейныя**:
* Беларускі аўтамабільны завод
* Белджы
* Белкамунмаш
* Менскі аўтамабільны завод
* МАЗ-MAN
* Магілёўскі аўтамабільны завод
* Менскі завод колавых цягачоў
* Нёман
* Юнісон

**Нядзейныя**:
* Форд Юніён

## Глядзіце таксама
* Аўтамабільная прамысловасьць ва Ўкраіне

## Крыніцы

## Вонкавыя спасылкі
* 
** ЗАТ «Белджы»
** Філія «Магілёўскі аўтамабільны завод»
* 
* 
** Аўтобусы «Нёман»


Катэгорыя:Прамысловасьць Беларусі
Катэгорыя:Аўтамабілебудаваньне
Катэгорыя:Зьявіліся ў 1935 годзе